Pinapatunayan ng Bibliya ang PAPACY

Magandang araw Sir JesusNazareno128 at ako'y inyong pinaunlakan sa unang DCF Online Debate via debate.org. Ito'y isang napakagandang pagkakataon para maipaliwanag ang pananampalatayang Katoliko at maikumpara sa ibang mga paniniwala upang malaman natin ang katotohanan.Una sa lahat, ang ating paksa para sa debateng ito ay "Pinapatunayan ng Bibliya ang PAPACY." Naniniwala tayo, maging mga Katoliko o Protestante man, na ang Bibliya ang siyang salita ng Diyos. Kaya naniniwala ako na tanging ito lang ang ebidensya na tatanggapin ng ating mga kapatid na Protestante. Ang layunin ko dito sa debateng ito ay mapatunayan na ang Santo Papa at ang Papacy ay malinaw na mapapatunayan na umiiral sa mga kaganapan sa Bibliya.Ano ba ang Papacy? Sa madaling salita, ito ang awtoridad o kapamahalaan ng Santo Papa, ang siyang Bishop ng Roma. Siya ang nagsisilbing "Vicar of Christ" o sa Filipino ay "Kinatawan ni Cristo." Ang kasalukuyang Papacy ay ang bunga ng dalawang katotohanan na ipinahahayag ng Simbahan, ang "Primacy of Peter", o ang kapamahalaan ni Apostol San Pedro bilang kinatawan ni Cristo at punong tagapamahala ng unang simbahan, at ang "Apostolic Succession", o ang pagpapataw ng paghahalili ng kapamahalaan ng mga Apostol sa mga papalit sa kanila. Sa debateng ito, mas pag-uusapan natin ang "Primacy of Peter"Makikita natin na bagamat mayroong mga apostol si Cristo upang ipahayag ang kaniyang ebanghelyo, makikita natin na may mga pagkakataon sa Bibliya na nagpataw ng kakaibang responsibilidad si Jesus kay Pedro. Ang unang talatang ating babasahin ay ang Mateo 16:18-19:/18At sinasabi ko naman sa iyo, na ikaw ay Pedro, at sa ibabaw ng batong ito ay itatayo ko ang aking iglesya; at ang mga pintuan ng Hades ay hindi magwawagi laban sa kanya. 19Ibibigay ko sa iyo ang mga susi ng kaharian ng langit, at anumang iyong talian sa lupa ay tatalian sa langit; at anumang iyong kalagan sa lupa ay kakalagan sa langit.” [Mateo 16:18-19]/Makikita natin sa pahayag na ito na binigyan ng kapamahalaan si Pedro sa paggawad sa kaniya bilang ang bato kung saan itatayo ang kaniyang iglesya. At dahil siya ang bato kung saan itatayo ang kaniyang iglesya, sa kaniya din ipinangako ni Jesus ang "mga susi ng kaharian ng langit," at anumang ang kaniyang talian sa lupa ay tatalian sa langit at anumang kaniyang kalagan sa lupa ay kakalagan sa langit. Ang paraan ng pagsasalitang ito ay nagpapahiwatig na ang kapangyarihan sa lupa na maaaring gawin ng taong nagawaran ng mga susi. Gayundin, makikita natin na ang paraan ng pagsasalitang ito ay napakapamilyar sa mga Judio, sapagkat mayroon ding kahalintulad na kaganapan sa Isaias 22:22, kung saan iginawad ni ang susi sa sambayanan ni David:/And I will place on his shoulder the key of the house of David. He shall open, and none shall shut; and he shall shut, and none shall open. [Isaiah 22:22 ESV]/Malinaw na sa lenguaheng ito, ang paglalagay ng katungkulan sa isang tao sa pagpapatong ng mga susi sa sambahayan ay nangangahulugang siya ang gaganap na "Prime Minister" o Punong Ministro ng kaniyang sambahayan. Sa Isaias 22:22, ang siyang inatasan ng susi ang siyang magiging Punong Ministro sa sambahayan ni David. Paano naman sa pagbibigay ni Jesus kay Pedro ng "susi ng kaharian ng langit"? Si Pedro ang naatasan na maging Punong Ministro ng kaharian ng langit dito sa lupa! Hindi natin sinasabi na kapantay niya si Cristo, ngunit sinasabi natin na siya ang humahalili habang wala ang hari, o sa ating panahon, si Cristo.Ano pa ang halimbawa kung saan nagbigay ng malaking tungkulin si Jesus kay Pedro? Ito'y makikita natin sa Juan 21:15-18, kung saan ipinagkaloob at ipinagkatiwala ni Jesus kay Pedro ang kaniyang mga "tupa":/15 Pagkatapos nilang makapag-almusal, sinabi ni Jesus kay Simon Pedro, “Simon, anak ni Juan, minamahal mo ba ako nang higit kaysa mga ito?” Sinabi niya sa kanya, “Opo, Panginoon, nalalaman mo na minamahal kita.” Sinabi ni Jesus sa kanya, “Pakainin mo ang aking mga kordero.” 16 Sa ikalawang pagkakataon ay sinabi niya sa kanya, “Simon, anak ni Juan, minamahal mo ba ako?” Sinabi niya sa kanya, “Opo, Panginoon; nalalaman mo na minamahal kita.” Sinabi niya sa kanya, “Alagaan mo ang aking mga tupa.” 17 Sinabi niya sa kanya sa ikatlong pagkakataon, “Simon, anak ni Juan, minamahal mo ba ako?” Nalungkot si Pedro sapagkat tatlong ulit nang sinabi sa kanya, “Minamahal mo ba ako?” At sinabi niya sa kanya, “Panginoon, nalalaman mo ang lahat ng mga bagay. Nalalaman mo na minamahal kita.” Sinabi sa kanya ni Jesus, “Pakainin mo ang aking mga tupa. 18 Katotohanang sinasabi ko sa iyo, nang ikaw ay bata pa, binibigkisan mo ang iyong sarili at lumalakad ka kung saan mo ibig; ngunit pagtanda mo'y iuunat mo ang iyong mga kamay, at bibigkisan ka ng iba, at dadalhin ka kung saan hindi mo ibig.” [Juan 21:15-18]/Bagamat si Jesus ang mabuting pastol (Juan 10:11), ibinigay niya ang kaniyang mga tupa kay Pedro upang siya ang magpastol sa mga ito. Ito'y napakagandang kaganapan kung saan ang pagpapataw ng tungkulin ay pagkatapos niyang umamin na minamahal ni Pedro si Jesus, isang kaganapan kung saan tila nakakabawi si Pedro sa kaniyang tatlong beses din na pagtanggi kay Jesus (Mateo 26:33-35; Lucas 22:54-57; Marcos 14:69-70).Ano ang katunayan na may katungkulan nga si Pedro na higit sa ibang apostol? Pinangunahan niya ang paghalal kay Matias bilang kapalit ni Judas (Gawa 1:13-26). Sa Pentecost, si Pedro ang unang nangaral sa mga tao at tumanggap ng mga bagong mga Kristiyano (Gawa 2:14-40), nagpasimuno ng unang milagro pagkatapos umakyat ni Jesus sa langit (Gawa 3::1-7). Iginawad niya ang unang kaparusahan kay Ananias (Gawa 5:1-11), sa kaniya unang ipinahayag na ang mga Gentil ay maaaring tanggapin bilang mga Kristiyano (Gawa 10:46-48), at siya ang nagpahayag ng unang desisyon sa isang konseho na pinamagatang "Council of Jerusalem" na makikita sa Gawa 15. Sa mga tagpong ito, talagang hindi lamang isang simbolikong paggagawad ng kapamahalaan ang tinanggap ni Pedro - siya ay tunay na pinuno na may mahalagang katungkulan maging sa unang simbahan. Makikita natin na napakalaki ng katungkulan ni Pedro nang si Jesus ay umakyat sa langit. Ang mga tagpong ito ay nagpapalakas lang ng ebidensya na kay Pedro nga talaga iniwan ang susi ng kaharian ng langit, ang kung kailan wala ang hari, ang Punong Ministro ang siyang humahalili.Sa mga patunay na ito makikita natin sa Bibliya mismo na may natatanging katungkulan talaga ang ipinataw kay Pedro bilang kahalili ni Cristo dito sa lupa. At ito ang pinakadiwa ng Papacy: nag-iwan ng isang tagapamahala si Cristo para gabayan ang kaniyang mga tupa dito sa lupa, at bilang mga Kristiyano dapat natin sundin ang utos na ito ni Cristo. Maraming salamat.